## Pravilnik o pasminama, broju i načinu korištenja lovačkih pasa za lov

### NN 87/2002 (23.7.2002.), Pravilnik o pasminama, broju i načinu korištenja lovačkih pasa za lov

# MINISTARSTVO POLJOPRIVREDE I ŠUMARSTVA

1457

Na temelju članka 66. stavka 3. Zakona o
lovu (»Narodne novine«, br. 10/94., 29/99., 76/99., 14/01. i 4/02.) ministar
poljoprivrede i šumarstva donosi

## PRAVILNIK

### o pasminama, broju i načinu korištenja lovačkih pasa za lov

I. OPĆA ODREDBA

Članak 1.

Ovim se Pravilnikom propisuju pasmine i
broj lovačkih pasa za lov na pojedinu vrstu divljači u određenim područjima,
najmanji potreban broj lovačkih pasa za lov te način izdavanja uvjerenja o položenom
radnom ispitu.

II. LOVAČKI PSI

Članak 2.

Lovački psi u smislu ovoga Pravilnika jesu
svi psi koji podli­ježu radnom ispitu za potrebe lova.

U lovu se mogu rabiti lovački psi koji su
registrirani kod Hrvatskoga kinološkog saveza i imaju položen radni ispit te
Uvjerenje o položenom radnom ispitu izdanom od Hrvatskoga kinološkog i
Hrvatskog lovačkog saveza.

Iznimno od odredbe stavka 2. ovoga članka,
radi uvježbavanja za obavljanje određenih radnji u lovu, mladi lovački psi s
položenim ispitom prirođenih osobina mogu sudjelovati u lovu i bez položenog
radnog ispita, do navršenih 18 mjeseci života, a ptičari do 30 mjeseci života.

Članak 3.

Pasmine lovačkih pasa u smislu ovoga
Pravilnika koje se najčešće rabe u Republici Hrvatskoj razvrstavaju se po
skupinama:

–
*terijeri:* njemački lovni terijer, foksterijer kratkodlaki i foksterijer
oštrodlaki;

*–
jazavčari:* jazavčar kratkodlaki, jazavčar oštrodlaki,
jazavčar dugodlaki i jazavčar kuničar;

–
*goniči:* istarski kratkodlaki gonič, istarski oštrodlaki gonič, posavski
gonič, dalmatinski pas, bosanski oštrodlaki gonič (barak), srpski gonič,
trobojni gonič, planinski gonič, slovački gonič (Kopov), tirolski gonič, alpski
brakjazavčar, bigl i baset;

–
*krvosljednici:* bavarski i hanoverski;

–
*ptičari:* njemački ptičar kratkodlaki, njemački ptičar oštrodlaki, njemački
ptičar dugodlaki, pudlpointer, vajmarski ptičar, talijanski ptičar kratkodlaki,
talijanski ptičar oštrodlaki (spinon), mađarska vižla kratkodlaka, mađarska vižla
oštrodlaka, mali minsterlander, veliki minsterlander, epanjel breton, kortalsov
grifon, češki fousek, pointer, engleski seter, gordon seter i irski seter;

 – *donosači divljači:*labradorski
retriver, zlatni retriver, retriver ravne dlake i retriver kovrčave dlake;

*–
dizači divljači:*engleskikoker
španijel, engleski špringer španijel, velški špringer španijel, klamber španijel
i njemački prepeličar.

Članak 4.

Ako se u Republici Hrvatskoj rabe u lovu
pasmine lovačkih pasa koje nisu navedene u članku 3. ovoga Pravilnika, smatrat će
se lovačkim psima ako su kao takvi evidentirani kod Međuna­rod­ne kinološke
organizacije (F.C.I.).

Članak 5.

Strani državljani u lovu na teritoriju
Republike Hrvatske mogu koristiti lovačke pse registrirane u zemljama iz kojih
dolaze te s položenim radnim ispitom prema propisima njihovih zemalja.

III. BROJ LOVAČKIH PASA ZA LOV DIVLJAČI

Članak 6.

Ovlaštenik prava lova obvezatan je za lovište
kojim gospodari imati lovačke pse u skladu s odredbama ovoga Pravilnika.

Članak 7.

Lov sitne divljači ne može se započeti i
obavljati bez lovačkog psa, a skupni lov ne može se započeti i obavljati ako u
njemu ne sudjeluje najmanje jedan lovački pas na pet lovaca sudionika.

Lov sitne divljači gonjom (brakadom) može
započeti ako u lovu sudjeluje najmanje jedan pas gonič na svakih započetih pet
lovaca sudionika.

Sudionicima u lovu iz stavka 1. i 2. ovoga
članka ne drže se vodiči pasa koji obavljaju odstrel divljači.

Članak 8.

Ovlaštenik prava lova obvezatan je za lovište
kojim gospodari, u kojem se prema propisu lovnogospodarske osnove ili programa
uzgoja divljači planira odstrel krupne divljači, osigurati lovačkog psa koji
ima položen radni ispit na krvnom tragu.

Članak 9.

Lov pticama grabljivicama može se
obavljati samo ako je osiguran najmanje jedan pas ptičar na pet vodiča ptica
grabljivica.

IV. UPORABA PASA

Članak 10.

Sitna se divljač lovi lovačkim psima ptičarima,
dizačima i donosačima divljači, a terijerima i jazavčarima samo ako imaju položen
radni ispit u polju i vodi ili svestranu utakmicu.

Svim lovačkim psima iz članka 3. ovoga
pravilnika, izuzev krvosljednika, dopušteno je loviti divlju svinju ako imaju
položen ispit u radu na divlju svinju.

Lovačkim psima goničima s položenim
ispitom rada za pse goniče dopušteno je loviti zeca, kunića, lisicu, čaglja, mačku
divlju, kune i tvora.

Terijerima i jazavčarima dopušten je lov
jamarenjem uz iskapanje, osim u vrijeme iz članka 51. stavka 1. Zakona o lovu.

Članak 11.

Nije dopušteno rabiti lovačke pse noću,
osim kod rada na krvnom tragu.

Kao noćno vrijeme drži se razdoblje od dva
sata nakon zalaska sunca do dva sata prije izlaska sunca.

Lovački psi goniči mogu se rabiti u lovištu
samo nakon dobivene pisane dozvole ovlaštenika prava lova.

Goničima nije dopušteno loviti od 1. veljače
do 31. kolovoza, a u lovištima gdje ne obitava krupna divljač od 1. ožujka do
31. kolovoza.

Ostale
pasmine lovačkih pasa mogu se rabiti tijekom cijele godine u lovu diljem
Republike Hrvatske u skladu s odredbom iz članka 51. stavak 1. Zakona o lovu.

Članak
12.

Radi
obuke lovačkih pasa tijekom godine ovlaštenik prava lova odredit će u lovištu
kojim gospodari primjerenu površinu, ne manju od 100 ha, na kojoj će se obučavati
lovački psi, te će o tome izvijestiti susjedne ovlaštenike prava lova i nadležno
upravno tijelo u županiji.

Članak
13.

U
svakom lovu, pojedinačnom ili skupnom, u kojem je dopuštena uporaba lovačkih
pasa po Zakonu o lovu, moraju biti osigurane pasmine i broj pasa prema ovom
Pravilniku.

Osoba
koja rukovodi lovom (lovnik) dužna je odmah otkazati lov, odustati od njega,
odnosno prekinuti ga ako se lov ne odvija u skladu s uvjetima iz ovoga
Pravilnika.

Lovni
inspektor, lovnik i lovočuvar dužni su nadzirati pravil­no provođenje lova u
skladu sa Zakonom o lovu, te sprečavati svaki lov ako nije provođen prema
uvjetima iz ovoga Pravilnika.

Vlasnik
i vodič lovačkog psa dužni su na zahtjev osoba iz stavka 3. ovoga članka predočiti
sve potrebite dokaze za postojanje uvjeta iz članka 2. stavka 2. ovoga
Pravilnika.

V. RADNI ISPITI

Članak
14.

Uporabljivost
lovačkih pasa njihova je obučenost da, u skladu sa svojim pasminskim
osobitostima, obavljaju određene radnje u lovištu.

Uporabljivost
lovačkog psa za obavljanje određenih radnji u lovištu dokazuje se položenim
odgovarajućim radnim ispitom.

Radni
ispiti za lovačke pse polažu se na temelju Pravilnika hrvatskog kinološkog
saveza, u skladu s propisima Međunarodne kinološke organizacije (F.C.I.).

Članak
15.

Uporabljivost
lovačkih pasa iskazuje se polaganjem radnih ispita po skupinama iz članka 3. ovoga
Pravilnika, kako slijedi:

–
*terijeri i jazavčari:*

a)
temeljna uporabljivost – specijalni ispit u radu pod zemljom,

b)
uporabljivost za lov u polju – ispit za rad u polju, ili svestrani ispit,

c)
uporabljivost za lov na divlju svinju – ispit u radu na div­lju svinju,

d)
uporabljivost za praćenje krvnog traga – radni ispit na krv­nom tragu (umjetnom
ili prirodnom);

–
*goniči:*

a)
temeljna uporabljivost – ispit rada goniča (bez ocjenjivanja na krvnom tragu),

b)
uporabljivost za lov na divlju svinju – ispit u radu na div­lju svinju,

c) uporabljivost za praćenje krvnog traga
– radni ispit na krv­nom tragu (umjetnom ili prirodnom);

*– krvosljednici:*

a) temeljna uporabljivost – radni ispit na
krvnom tragu (umjetnom ili prirodnom);

*– ptičari:*

a) temeljna uporabljivost – ispit rada
kontinentalnih odnosno engleskih ptičara tipa

 »C« u polju s odstrelom divljači*.*

b) uporabljivost u dubokoj vodi – radni
ispit u dubokoj vodi s donošenjem,

c) uporabljivost za praćenje krvnog traga
– radni ispit na krvnom tragu (umjetnom ili prirodnom),

d) uporabljivost za lov na divlju svinju –
radni ispit na divlju svinju;

*– dizači divljači:*

a) temeljna uporabljivost – ispit rada s
donošenjem,

b) uporabljivost za lov na divlju svinju –
ispit u radu na divlju svinju,

c) uporabljivost u dubokoj vodi – radni
ispit u dubokoj vodi s donošenjem,

d) uporabljivost za praćenje krvnog traga
– radni ispit na krvnom tragu (umjetnom ili prirodnom);

– *donosači divljači:*

a) temeljna uporabljivost – ispit rada s
donošenjem,

b) uporabljivost za praćenje krvnog traga
– radni ispit na krv­nom tragu (umjetnom ili prirodnom),

c) uporabljivost za lov na divlju svinju –
radni ispit na divlju svinju.

Ako lovački pas ima položen radni ispit višeg
stupnja od navedenog u ovom pravilniku, priznaje mu se tražena uporabljivost.

Članak 16.

Na temelju položenog radnog ispita lovačkog
psa izdaje se Uvjerenje o položenom radnom ispitu lovačkog psa.

Obrazac Uvjerenja o položenom radnom
ispitu lovačkog psa sastavni je dio ovoga Pravilnika.

O izdanim uvjerenjima o položenom radnom
ispitu evidenciju vode Hrvatski kinološki savez i Hrvatski lovački savez,
razvrstano po skupinama iz članka 3. ovoga Pravilnika.

Lovačkim psima koji su radne ispite, u
skladu s propisima Međunarodne kinološke organizacije (F.C.I.), položili u
inozemstvu, izdat će se uvjerenje o položenom radnom ispitu u skladu s
odredbama ovoga Pravilnika.

Obrazac evidencije iz stavka 3. ovoga članka
sastavni je dio ovoga Pravilnika.

VI. PRIJELAZNE I ZAVRŠNE ODREDBE

Članak
17.

Iznimno
od odredbe članka 7. stavka 1. i 2. ovoga Pravilnika, lov sitne divljači može
se započeti i obavljati i bez propisanog broja lovačkih pasa do 1. studenoga
2004.

Članak
18.

Postupci
započeti do stupanja na snagu ovoga Pravilnika, dovršit će se prema odredbama
ovoga Pravilnika.

Članak
19.

Uvjerenja
o položenom radnom ispitu izdana na temelju Pravilnika o vrsti i broju pasa za
lov (»Narodne novine«, br. 48/96.) zamijenit će se uvjerenjima o položenom
radnom ispitu prema ovom Pravilniku do 31. listopada 2004.

Članak
20.

Danom
stupanja na snagu ovoga Pravilnika prestaje važiti Pravilnik o vrsti i broju
pasa za lov (»Narodne novine«, br. 48/96.).

Članak
21.

Ovaj
Pravilnik stupa na snagu osmog dana od dana objave u »Narodnim novinama«.

Klasa:
323-04/02.01/373
Urbroj: 525-03-02-01
Zagreb, 15. srpnja 2002.

Ministar
**mr. sc. Božidar Pankretić, v. r.**

![](dodatni/358532.gif)
![](dodatni/358533.gif)

Pravilnik, NN 87/2002-1457